pythainlp/thaigov-v2-corpus-22032023 huggingface dataset:
วันพฤหัสบดีที่ 22 ธันวาคม 2565
22/12/2565
กสร. ร่วมส่งมอบของขวัญปีใหม่ 2566 ให้ผู้ใช้แรงงาน จัดอบรม จป. ฟรี! 10,000 คน
กรมสวัสดิการและคุ้มครองแรงงาน (กสร.) ร่วมส่งมอบความสุขให้พี่น้องผู้ใช้แรงงาน ช่วงเทศกาลปีใหม่ 2566
กรมสวัสดิการและคุ้มครองแรงงาน (กสร.) ร่วมส่งมอบความสุขให้พี่น้องผู้ใช้แรงงาน ช่วงเทศกาลปีใหม่ 2566 ด้วยการจัดอบรมหลักสูตรเกี่ยวกับความปลอดภัยในการทำงาน ภายใต้สโลแกน “SAFETY SERVICE ยกระดับคุณภาพชีวิตแรงงาน” ให้ จป. ระดับเทคนิค ระดับเทคนิคขั้นสูง และระดับวิชาชีพ โดยไม่เสียค่าใช้จ่ายใด ๆ ทั้งสิ้น จำนวน 10,000 คน
นายนิยม สองแก้ว อธิบดีกรมสวัสดิการและคุ้มครองแรงงาน (กสร.) เปิดเผยว่า เทศกาลปีใหม่เป็นเทศกาลแห่งความสุขของพี่น้องประชาชนทุกคน และถือเป็นนิมิตรหมายอันดีในการส่งต่อความสุขให้ผู้ใช้แรงงาน ในปี 2566 นี้ นายสุชาติ ชมกลิ่น รัฐมนตรีว่าการกระทรวงแรงงาน ขอส่งความปรารถนาดีมายังนายจ้าง และพี่น้องผู้ใช้แรงงาน ที่เป็นกำลังสำคัญในการขับเคลื่อนทางเศรษฐกิจของประเทศ โดยมอบหมายให้หน่วยงานในสังกัดกระทรวงแรงงานมอบของขวัญปีใหม่ให้กับพี่น้องผู้ใช้แรงงาน ซึ่งในส่วนของกรมสวัสดิการและคุ้มครองแรงงาน ร่วมส่งมอบของขวัญปีใหม่ให้แก่ผู้ใช้แรงงาน ภายใต้สโลแกน “SAFETY SERVICE ยกระดับคุณภาพชีวิตแรงงาน” จัดอบรมเพื่อพัฒนาความรู้ให้แก่เจ้าหน้าที่ความปลอดภัยในการทำงาน (จป.) ระดับเทคนิค ระดับเทคนิคขั้นสูง และระดับวิชาชีพ จำนวน 10,000 คน โดยไม่เสียค่าใช้จ่าย เพื่อให้ จป. ที่รับการอบรมสามารถปฏิบัติงานเพื่อให้เกิดสภาพการทำงานที่ปลอดภัย ลูกจ้างมีความปลอดภัยในการทำงาน มีสุขภาพอนามัยและคุณภาพชีวิตที่ดี ในขณะเดียวกันยังจะลดภาระค่าใช้จ่ายของสถานประกอบกิจการในการดำเนินการพัฒนาความรู้ จป. ตามที่กฎหมายกำหนดอีกทางหนึ่งด้วย
นายนิยม กล่าวเพิ่มเติมว่า หลักสูตรอบรมเจ้าหน้าที่ความปลอดภัยในการทำงานดังกล่าว มีหัวข้อการอบรม ได้แก่ กฎหมายความปลอดภัย อาชีวอนามัย และสภาพแวดล้อมในการทำงานและกฎหมายที่เกี่ยวข้อง และทักษะการปฏิบัติงานด้านความปลอดภัยในการทำงาน โดยมีระยะเวลาดำเนินการระหว่างเดือนมกราคม – มีนาคม 2566 หากนายจ้าง/สถานประกอบกิจการ ลูกจ้าง ท่านใดสนใจ สอบถามเพิ่มเติมได้ที่ กองความปลอดภัยแรงงาน โทรศัพท์ 0 2448 9128 - 39
วันพฤหัสบดีที่ 22 ธันวาคม 2565
22/12/2565
รัฐบาลปลื้ม “Thai MOOC” โครงการมหาวิทยาลัยไซเบอร์ไทย ยอดคนเรียน1.5ล้านคน เพื่อการเรียนรู้ตลอดชีวิตของคนไทยทุกคน
รัฐบาลปลื้ม “Thai MOOC” โครงการมหาวิทยาลัยไซเบอร์ไทย ยอดคนเรียน1.5ล้านคน เพื่อการเรียนรู้ตลอดชีวิตของคนไทยทุกคน
วันที่ 22 ธันวาคม 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยถึงความสำเร็จของโครงการมหาวิทยาลัยไซเบอร์ไทย เพื่อการจัดการเรียนการสอนในระบบเปิด (Thailand Massive Open Online Course Platform: Thai MOOC) อยู่ภายใต้การกำกับดูแลของกระทรวงการอุดมศึกษา วิทยาศาสตร์ วิจัยและนวัตกรรม ซึ่งเป็นเสมือนขุมทรัพย์ทางปัญญาเพื่อการเรียนรู้ตลอดชีวิตสำหรับคนไทยทุกคน โดยสามารถเข้าเรียนได้ไม่มีเงื่อนไข เลือกเรียนในเวลาที่สะดวก ไม่มีค่าลงทะเบียน เรียนจบสอบผ่านได้ประกาศนียบัตร ทั้งนี้ โครงการได้เริ่มดำเนินการมา 6 ปีแล้ว มีการขยายความร่วมมือของมหาวิทยาลัยไทยและต่างประเทศอย่างต่อเนื่อง มีมหาวิทยาลัย หน่วยงานภาครัฐและเอกชน ร่วมสร้างรายวิชา 104 แห่ง ขณะนี้มีรายวิชาทั้งหมด 589 รายวิชา ผู้ลงทะเบียนเรียน จำนวน 1.5 ล้านคน เพิ่มจากปีที่แล้วที่มี 8 แสนคน
แพลตฟอร์ม Thai MOOC เป็นหนึ่งในแผนขับเคลื่อนเศรษฐกิจและสังคมดิจิทัล มุ่งสร้างสังคมคุณภาพด้วยเทคโนโลยีดิจิทัล ผ่านแพลตฟอร์มด้านการศึกษาออนไลน์ เพื่อพัฒนาศักยภาพคนไทยทั้งการ Upskill และ Reskill ให้พร้อมสู่การทำงานยุคศตวรรษที่ 21 และได้มีความร่วมมือระดับนานาชาติ เชื่อมโยงหน่วยกิตกับ MOOC ของต่างประเทศอาทิ คอร์สเรียนภาษาเกาหลีจาก K-MOOC โดย Sungkyunkwan University คอร์สเรียนภาษาญี่ปุ่นจาก JMOOC โดย Kyushu Universityสำหรับรายวิชาเด่นที่มีผู้เรียนมากสุด คือ ภาษาอังกฤษเพื่อการสื่อสาร (178,180 คน) จิตวิทยาข้ามวัฒนธรรมในที่ทำงาน(68,715 คน) ภาษาอังกฤษพื้นฐาน (61,911 คน)
จิตวิทยากับ ชีวิตประจำวัน (60,696 คน) ภาษาเกาหลี 1-2 | Korean 1-2 (57,540 คน) เทคโนโลยี บล็อกเชนและ บิทคอยน์ (55,094 คน)
การสร้างทีมงานเพื่อการพัฒนางานแบบมืออาชีพ (54,675 คน)
การสร้างเครือข่ายด้วยการสื่อสารผ่าน Social Media | (53,470 คน)
นางสาวรัชดา กล่าวด้วยว่า รัฐบาลมุ่งส่งเสริมการเรียนรู้ตลอดชีวิต โดยใช้เทคโนโลยีดิจิทัลเป็นตัวขับเคลื่อนภายใต้พลังความร่วมมือของสถาบันอุดมศึกษา หน่วยงานรัฐ และเอกชน เพื่อคนไทยทุกคนได้พัฒนาความรู้และทักษะที่สนใจ สอดรับกับยุคสมัย เป็นการเรียนรู้จากผู้เชี่ยวชาญ โดยไม่ต้องเสียค่าใช้จ่าย และที่สำคัญผู้เรียนสามารถเก็บประวัติการเรียนและสะสมผลการเรียน เพื่อเทียบโอนวุฒิการศึกษาได้ด้วย ดังนั้น Thai MOOC จึงเป็นแพลตฟอร์มออนไลน์ที่สามารถตอบโจทย์ทั้งการเรียนในระบบและการเรียนรู้ตลอดชีวิต ผู้สนใจเข้าไปลงทะเบียนเรียนได้ที่ https://thaimooc.org
วันพฤหัสบดีที่ 22 ธันวาคม 2565
พม. ห่วงใยผู้ประสบเหตุเรือหลวงล่มในอ่าวไทย พร้อมกำชับ ทีม พม.จังหวัดประจวบคีรีขันธ์และชลบุรี เร่งช่วยเหลือเยียวยา
พม. ห่วงใยผู้ประสบเหตุเรือหลวงล่มในอ่าวไทย พร้อมกำชับ ทีม พม.จังหวัดประจวบคีรีขันธ์และชลบุรี เร่งช่วยเหลือเยียวยา
ด้วย พระบาทสมเด็จพระเจ้าอยู่หัว ทรงพระกรุณาโปรดเกล้าโปรดกระหม่อมรับผู้บาดเจ็บ จำนวน 35 ราย จากเหตุการณ์เรือหลวงสุโขทัยอับปางจมในทะเลอ่าวไทย จังหวัดประจวบคีรีขันธ์ เมื่อวันที่ 18 ธันวาคม 2565 ไว้เป็นคนไข้ในพระบรมราชานุเคราะห์ โดยเข้ารับการรักษาพยาบาล ณ โรงพยาบาลบางสะพาน อำเภอบางสะพาน จังหวัดประจวบคีรีขันธ์ จำนวน 16 ราย และโรงพยาบาลสมเด็จพระนางเจ้าสิริกิติ์ อำเภอสัตหีบ จังหวัดชลบุรี จำนวน 19 ราย
วันนี้ (22 ธ.ค. 65) นายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ (ปลัด พม.) กล่าวว่า ตนในนามกระทรวงการพัฒนาสังคมและความมั่นคงของมนุษย์ (พม.) ขอแสดงความเสียใจกับครอบครัวผู้เสียชีวิต และขอแสดงความห่วงใยกับครอบครัวผู้สูญหายและผู้บาดเจ็บ และขอเป็นกำลังใจให้กับทุกครอบครัวผ่านพ้นช่วงเวลานี้ไปได้ด้วยจิตใจที่เข้มแข็ง ทั้งนี้ ได้มอบหมายให้ พัฒนาสังคมและความมั่นคงของมนุษย์จังหวัดประจวบคีรีขันธ์และจังหวัดชลบุรี พร้อมด้วยหน่วยงานทีม พม. One Home ทั้งสองจังหวัด เข้าเยี่ยมให้กำลังใจผู้บาดเจ็บทุกคน เพื่อเยียวยาฟื้นฟูสภาพจิตใจให้มีความผ่อนคลาย ลดความเครียดวิตกกังวล อีกทั้งพูดคุยสอบถามกับผู้บาดเจ็บและครอบครัว เพื่อประเมินทางสังคมว่ามีปัญหา ความต้องการอย่างไร ก่อนวางแผนการช่วยเหลือตามกระบวนการสังคมสงเคราะห์ต่อไป
นายอนุกูล กล่าวเพิ่มเติมว่า สำหรับผู้เสียชีวิต ผู้สูญหาย และผู้บาดเจ็บ มีทั้งข้าราชการที่เป็นทหารเรือ และพลเรือนที่เป็นทหารเกณฑ์ ซึ่งเมื่อปลดประจำการแล้ว จะไม่ได้รับสิทธิสวัสดิการจากส่วนราชการต้นสังกัด ซึ่งกระทรวง พม. จะเข้าไปช่วยเหลือดูแลตรงจุดนี้ ด้วยการสงเคราะห์ครอบครัวตามกลุ่มเป้าหมายของกระทรวง พม. ได้แก่ เด็ก ผู้สูงอายุ คนพิการและ ผู้ด้อยโอกาส รวมถึงพิจารณาเงินอุดหนุนเพื่อช่วยเหลือผู้ประสบปัญหาทางสังคมกรณีฉุกเฉินและเงินสงเคราะห์อื่นๆ อีกทั้งประสานหน่วยงานที่เกี่ยวข้อง เพื่อร่วมกันวางแผนการช่วยเหลืออย่างรอบด้านต่อไป
วันพุธที่ 21 ธันวาคม 2565
21/12/2565
​รมว.สุชาติ ร่วมคณะ นายกฯ เยี่ยมกลุ่มคนพิการแม่สาย สร้างอาชีพ มีรายได้ รับนักท่องเที่ยวเชียงราย
​รมว.สุชาติ ร่วมคณะ นายกฯ เยี่ยมกลุ่มคนพิการแม่สาย สร้างอาชีพ มีรายได้ รับนักท่องเที่ยวเชียงราย
วันที่ 21 ธันวาคม 2565 นายสุชาติ ชมกลิ่น รัฐมนตรีว่าการกระทรวงแรงงาน ร่วมคณะของ พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ลงพื้นที่จังหวัดเชียงราย เพื่อเป็นประธานเปิดงานมหกรรมสิ่งประดิษฐ์ไอซีทีของนักเรียนไทยและนักเรียนญี่ปุ่น Thailand-Japan Student ICT Fair 2022 (TJ-SIF2022) ที่หอประชุมโรงเรียนวิทยาศาสตร์จุฬาภรณราชวิทยาลัยและเยี่ยมชมโครงการนำร่องเกษตรดิจิทัลด้วยเทคโนโลยี 5G ที่ศูนย์ฝึกอบรมผาหมี โดยมี นายสมหวัง บุญระยอง รองผู้ว่าราชการจังหวัดเชียงราย พร้อมด้วย หัวหน้าส่วนราชการหน่วยงานในสังกัดกระทรวงแรงงาน อาสาสมัครแรงงาน จ.เชียงราย และหน่วยงานที่เกี่ยวข้องในพื้นที่ ร่วมต้อนรับ
นายสุชาติ กล่าวว่า รัฐบาลภายใต้การนำของ พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ได้ให้ความสำคัญกับการการยกระดับคุณภาพชีวิตของแรงงานทุกกลุ่มเป้าหมาย เพราะแรงงานทุกคนถือเป็นฟันเฟืองสำคัญในการขับเคลื่อนการพัฒนาเศรษฐกิจและสังคมของประเทศให้เจริญก้าวหน้า และจากสถานการณ์การแพร่ระบาดของโควิด-19 ที่คลี่คลายลงในปัจจุบัน ทำให้ภาคธุรกิจการท่องเที่ยวของไทยเริ่มฟื้นตัว โดยเฉพาะที่จังหวัดเชียงรายในช่วงนี้เป็นช่วงหน้าหนาว ทำให้มีนักท่องเที่ยวทั้งไทยและต่างประเทศนิยมเดินทางขึ้นภาคเหนือเป็นจำนวนมาก ซึ่งในส่วนของกระทรวงแรงงานได้ให้ความสำคัญกับการเร่งส่งเสริมการประกอบอาชีพให้แก่ประชาชนในพื้นที่ต่าง ๆ เพื่อสนับสนุนให้เกิดการจ้างงาน ประชาชนมีทักษะฝีมือ มีงานทำ มีอาชีพและรายได้ที่มั่นคง
โอกาสเดียวกันนี้ รมว.สุชาติ ยังได้นำนายกรัฐมนตรี เยี่ยมให้กำลังใจกลุ่มสมาคมคนพิการอำเภอแม่สาย ซึ่งผ่านการฝึกอบรมจากสถาบันพัฒนาฝีมือแรงงาน 20 เชียงราย หลักสูตรการตัดเย็บเสื้อผ้าสตรี จำนวน 60 ชั่วโมง และการทำของที่ระลึกจากผ้าพื้นเมือง จำนวน 30 ชั่วโมง โดยกลุ่มทำผลิตภัณฑ์ผ้าและสินค้าที่ระลึก ได้ดำเนินการร่วมกับร้านณัฐยาน์ผ้าพื้นเมือง ในการผลิตของที่ระลึกและรับจ้างตัดเย็บเสื้อผ้า เพื่อส่งร้านค้าในชุมชน เป็นการสร้างรายได้เสริมให้กับสมาชิกคนพิการได้เป็นอย่างดี
นายสุชาติ ยังได้พบปะพูดคุยให้กำลังใจกับอาสาสมัครแรงงานระดับตำบล และเครือข่ายอาสาสมัครแรงงาน จ.เชียงรายที่ไปร่วมต้อนรับ ซึ่งอาสาสมัครแรงงานเหล่านี้เป็นผู้เชื่อมประสานภารกิจของกระทรวงแรงงานไปสู่พื้นที่ เป็นผู้ที่มีความเสียสละอุทิศตนเพื่อส่วนรวม ทำงานใกล้ชิดกับพี่น้องประชาชนในชุมชน ในการนำภารกิจประสานการให้บริการด้านแรงงาน เพื่อให้ประชาชนมีงานทำ มีทักษะฝีมือ มีอาชีพ มีรายได้ ได้รับการคุ้มครองและมีหลักประกันทางสังคมที่ยั่งยืนอีกด้วย
+++++++++++++++++++
กองเผยแพร่และประชาสัมพันธ์
21 ธันวาคม 2565
วันพุธที่ 21 ธันวาคม 2565
21/12/2565
​Cabinet approves action plan and budget for Thailand’s participation in Expo 2025 Osaka Kansai
​Cabinet approves action plan and budget for Thailand’s participation in Expo 2025 Osaka Kansai
December 20, 2022, Deputy Government Spokesperson Traisuree Taisaranakul disclosed that the cabinet has made approval to the action plan and budget for Thailand’s participation in the Expo 2025 Osaka Kansai, as proposed by Ministry of Public Health.
Thailand is scheduled to participate in the Expo 2025 Osaka Kansai, to be held at Yumeshima Island, Osaka, Japan during April 13- October 13, 2025 (6 months) with the theme: "Designing Future Society for Our Lives", with sub-themes of "Saving Lives", "Empowering Lives" and "Connecting Lives". This is a World Expo, held once every 5 years by the Bureau International des Expositions (BIE). Ministry of Public Health will be the main agency in administering the Thai Pavilion, which will be exhibited under theme: “THAILAND Empowering Lives for Greatest Happiness”.
Ministry of Public Health’s Department of Health Service Support has had several meetings with other concerned agencies to come up with Thailand’s exhibition plan and format, and budget to be proposed to the cabinet for approval.
Thailand Pavilion, named “VIMAN THAI”, will be constructed in the zone “Connecting Lives” with 3,500 square meters in the exhibition area. VIMAN THAI will be divided into 5 zones, called “S.M.I.L.E.”, which comprises: 1) S: SIAM (Thailand-related exhibition); 2) M: Medical Hub (Thailand as international medical hub); 3) I: Intelligence toward innovation (food and herb production capacity and technologies); 4) L: Living Lab (workshops and activities); and 5) E: Enhanced and Enjoy our family (showcasing Thailand – Japan relations of over 600 years).
The budget will be allocated from FY2023-2026 budget (4 years) for the total amount of 973.48 million Baht, and will be used for administration and preparation (105.60 million Baht), and exhibition operation (867.88 million Baht).
According to the Deputy Government Spokesperson, Thailand’s participation in the Expo 2025 Osaka Kansai will be a good opportunity for the country to showcase its image and reputation as international medical hub, strengthen relations and cooperation with other countries, and exchange knowledge and experiences on medical technology and innovation, as well as to expand market for health and medical business operators.
วันพฤหัสบดีที่ 22 ธันวาคม 2565
ปลัดดีอีเอส เปิดประชุม Government Data Catalog
ปลัดดีอีเอส เปิดประชุม Government Data Catalog
วันนี้(22ธ.ค.65) ศ.พิเศษวิศิษฏ์วิศิษฏ์สรอรรถปลัดกระทรวงดิจิทัลเพื่อเศรษฐกิจและสังคม(ดีอีเอส)เป็นประธานเปิดการประชุมสรุปผลการดำเนินการโครงการภาพรวมโครงการจัดทำบัญชีข้อมูลภาครัฐ(Government Data Catalog)และพิธีมอบโล่รางวัลหน่วยงานดำเนินการบัญชีข้อมูลหน่วยงานดีเด่น สำหรับส่วนราชการระดับจังหวัด(จำนวน76จังหวัด) ณห้องพระมาตุลี1 - 2 ชั้น2โรงแรมอัศวินแกรนด์คอนเวนชั่น (Asawin Grand Convention Hotel)
__________________
วันพฤหัสบดีที่ 22 ธันวาคม 2565
22/12/2565
โฆษกรัฐบาลเผย นายกฯ มีกำหนดการเดินทางไป อ.สัตหีบ จ.ชลบุรี ร่วมพิธีพระราชทานน้ำหลวงอาบศพและร่วมพิธีสวดอภิธรรม ข้าราชการเรือหลวงสุโขทัย
โฆษกรัฐบาลเผย นายกฯ มีกำหนดการเดินทางไป อ.สัตหีบ จ.ชลบุรี ร่วมพิธีพระราชทานน้ำหลวงอาบศพและร่วมพิธีสวดอภิธรรม ข้าราชการเรือหลวงสุโขทัย
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เผยว่า วันนี้ (22 ธ.ค. 65) พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีกำหนดการเดินทางไป อ.สัตหีบ จ.ชลบุรี เพื่อเยี่ยมและให้กำลังใจกำลังพลที่ได้รับบาดเจ็บ ณ โรงพยาบาลสมเด็จพระนางเจ้าสิริกิติ์ ตรวจเยี่ยมศูนย์ประสานงานกำลังพลเรือหลวงสุโขทัย ณ สโมสรสัญญาบัตร กองเรือยุทธการ และร่วมพิธีพระราชทานน้ำหลวงอาบศพข้าราชการเรือหลวงสุโขทัย จำนวน 6 นาย ณ ฌาปนสถานกองทัพเรือ สัตหีบ ตามกำหนดการดังนี้
เวลาประมาณ 15.30 น. นายกรัฐมนตรีและคณะออกเดินทางโดยเฮลิคอปเตอร์ จากกองพลทหารม้าที่ 2 รักษาพระองค์ (พล.ม.2 รอ.) กรุงเทพฯ ไปยังสนามบินอู่ตะเภา อ.บ้านฉาง จ.ระยอง จากนั้น นายกรัฐมนตรีและคณะ ออกเดินทางไปโรงพยาบาลสมเด็จพระนางเจ้าสิริกิติ์ อ.สัตหีบ จ.ชลบุรี เพื่อตรวจเยี่ยมและให้กำลังใจกำลังพลเรือหลวงสุโขทัยที่ได้รับบาดเจ็บ
เวลาประมาณ 17.10 น. นายกรัฐมนตรีจะไปตรวจเยี่ยมศูนย์ประสานงานกำลังพลเรือหลวงสุโขทัย ณ สโมสรสัญญาบัตร กองเรือยุทธการ จากนั้น เวลา 17.30 น. นายกรัฐมนตรีเดินทางไปร่วมพิธีพระราชทานน้ำหลวงอาบศพข้าราชการเรือหลวงสุโขทัย จำนวน 6 นาย ณ ฌาปนสถานกองทัพเรือ สัตหีบ และร่วมพิธีสวดอภิธรรม ในเวลา 18.00 น. โดยนายกรัฐมนตรีจะเดินทางกลับถึงกองพลทหารม้าที่ 2 รักษาพระองค์ (พล.ม.2 รอ.) กรุงเทพฯ ในเวลาประมาณ 19.35 น.
วันพฤหัสบดีที่ 22 ธันวาคม 2565
22/12/2565
“รมต.ธนกร” มอบนโยบาย "อสมท" เน้นย้ำ คุณภาพ-บทบาทสื่อ  รัฐบาลพร้อมสนับสนุน ร่วมกันขับเคลื่อนสังคม เพื่อประโยชน์ของประชาชน
“รมต.ธนกร” มอบนโยบาย "อสมท" เน้นย้ำ คุณภาพ-บทบาทสื่อ  รัฐบาลพร้อมสนับสนุน ร่วมกันขับเคลื่อนสังคม เพื่อประโยชน์ของประชาชน
วันนี้ (22 ธันวาคม 2565) เมื่อเวลา 15.00 น. นายธนกร วังบุญคงชนะ รัฐมนตรีประจำสำนักนายกรัฐมนตรี มอบนโยบายให้กับผู้บริหารระดับสูงของ บมจ. อสมท​ ณ​ บมจ.​อสมท​ ถนนพระรามเก้า กรุงเทพ​ฯ โดยมี พล.ต.อ.ทวิชชาติ พละศักดิ์ ประธานกรรมการ​ บมจ. อสมท รวมทั้งผู้บริหารระดับสูงของ บมจ. อสมท ให้การต้อนรับ โดยนายสิโรตม์ รัตนามหัทธนะ กรรมการและรักษาการในตำแหน่งกรรมการผู้อำนวยการใหญ่ บมจ .อสมท ได้รายงานสถานการณ์ของ อสมท ในช่วงที่ผ่านมา รวมทั้งแผนงานและกลยุทธ์การแข่งขันในระยะต่อไป
รัฐมนตรีประจำสำนักนายกรัฐมนตรี กล่าวว่า ปัจจุบันสื่อเปลี่ยนแปลงไปอย่างมาก ทำให้การแข่งขันระหว่างสื่อต่างๆ ในปัจจุบันนี้ มีความเข้มข้นมากขึ้นเรื่อยๆ จึงมีความจำเป็นอย่างยิ่งที่จะต้องคงคุณภาพของเนื้อหา ที่จะส่งสารไปยังผู้รับ และพัฒนาและปรับปรุงรายการต่างๆ ให้มีความแตกต่าง มีความน่าสนใจ มีประโยชน์ และตอบโจทย์ความต้องการของผู้รับ
“ผมอยากให้ทุกท่าน หันกลับมามองที่ คุณภาพของเนื้อหา ที่จะส่งสารไปยังผู้รับ ดังนั้น เราจึงจำเป็นอย่างยิ่งที่จะต้องพัฒนาและปรับปรุงรายการต่างๆ ให้มีความแตกต่าง มีความน่าสนใจ มีประโยชน์ และตอบโจทย์ความต้องการของผู้รับ และยิ่งไปกว่านั้น หากเป็นไปได้ เราน่าจะสอดแทรกเนื้อหา ที่สร้างสรรค์ ข้อเท็จจริงที่เป็นประโยชน์ เพื่อขับเคลื่อนทำให้เกิดการเปลี่ยนแปลงที่มีคุณภาพยิ่งขึ้น ผมเชื่อว่าด้วย “คุณภาพ” จะทำให้เราครองใจผู้ชม อย่างมั่นคง และยั่งยืนได้” ดร. ธนกร กล่าว
พร้อมกันนี้ รัฐมนตรีประจำสำนักนายกรัฐมนตรี ยังกล่าวเน้นย้ำอีกว่า “สื่อเป็นเครื่องมือแห่งการขับเคลื่อนสังคม​ โดยเน้นย้ำบทบาทของสื่อที่สำคัญในการกำหนดทิศทางอนาคต ของประเทศ ตลอดจนรัฐบาลก็พร้อมสนับสนุนและเป็นหน่วยเชื่อมประสานให้” นายธนกร กล่าวทิ้งท้าย
อนึ่งหลังจากเสร็จสิ้นการมอบนโยบาย รัฐมนตรีประจำสำนักนายกรัฐมนตรี และคณะ ได้เยี่ยมชมการดำเนินงานของหน่วยงานต่างๆ ของ บมจ. อสมท อาทิ สถานีโทรทัศน์ 9 MCOT HD สถานีวิทยุ สำนักข่าวไทย และ MCOT MUSEUM อีกด้วย
-------------
วันพฤหัสบดีที่ 22 ธันวาคม 2565
“คกก.ขับเคลื่อนนโยบายอาหารเป็นยา เห็นชอบเพิ่ม 3 จังหวัดพื้นที่เขตพัฒนาพิเศษภาคตะวันออก นำร่อง โครงการอาหารเป็นยา ปี 66”
คณะกรรมการขับเคลื่อนนโยบายอาหารเป็นยา เห็นชอบเพิ่มจังหวัดในพื้นที่เขตพัฒนาพิเศษภาคตะวันออก นำร่องโครงการอาหารเป็นยา ปี 2566 อีก 3 จังหวัด พร้อมเตรียมจัดงานมหกรรมอาหารเป็นยา “Earth safe Safe Live โลกปลอดภัย ชีวิตปลอดภัย”
คณะกรรมการขับเคลื่อนนโยบายอาหารเป็นยา เห็นชอบเพิ่มจังหวัดในพื้นที่เขตพัฒนาพิเศษภาคตะวันออก นำร่องโครงการอาหารเป็นยา ปี2566อีก3จังหวัด พร้อมเตรียมจัดงานมหกรรมอาหารเป็นยา “Earth safeSafe Liveโลกปลอดภัย ชีวิตปลอดภัย” ส่งเสริมและสร้างการรับรู้ให้ผู้บริโภครับประทานอาหารปลอดภัย ไร้สารพิษ
วันนี้ (22ธันวาคม2566)ที่ สำนักงานปลัดกระทรวงสาธารณสุข จ.นนทบุรี ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข เป็นประธานการประชุมคณะกรรมการขับเคลื่อนนโยบายอาหารเป็นยา ครั้งที่1/2566โดยมีนายแพทย์ไพจิตร์ วราชิต ประธานคณะที่ปรึกษารัฐมนตรีช่วยว่าการกระทรวงสาธารณสุข นายแพทย์ณรงค์ สายวงศ์ รองปลัดกระทรวงสาธารณสุข นายแพทย์ขวัญชัย วิศิษฐานนท์ รองอธิบดีกรมการแพทย์แผนไทยและการแพทย์ทางเลือก ผู้แทนจากสำนักงานคณะกรรมการอาหารและยา กรมวิทยาศาสตร์การแพทย์ กรมอนามัย มูลนิธิEarth safeและหน่วยงานที่เกี่ยวข้องเข้าร่วมประชุม
ดร.สาธิต กล่าวว่า ที่ประชุมได้เห็นชอบแผนดำเนินกิจกรรมขับเคลื่อนนโยบายอาหารเป็นยาในจังหวัดนำร่อง ปีงบประมาณ พ.ศ.2566 โดยมีพื้นที่เป้าหมาย18จังหวัด ได้แก่ เชียงราย น่าน อุดรธานี สกลนคร พิษณุโลก อุทัยธานี อำนาจเจริญ ลพบุรี มหาสารคาม สระบุรี สุรินทร์ นครปฐม เพชรบุรี ปราจีนบุรี จันทบุรี สุราษฎร์ธานี พัทลุง และสงขลา หน่วยงานเจ้าภาพหลักคือ กรมอนามัย กรมการแพทย์แผนไทยและการแพทย์ทางเลือก สำนักงานคณะกรรมการอาหารและยา และกรมวิทยาศาสตร์การแพทย์ ซึ่งปี2565ที่ผ่านมา จัดกิจกรรมไปแล้ว4จังหวัด และเห็นชอบให้เพิ่มจังหวัดนำร่องในพื้นที่เขตพัฒนาพิเศษภาคตะวันออก อีก3จังหวัด ได้แก่ ระยอง ชลบุรี และฉะเชิงเทรา
ดร.สาธิต กล่าวต่อว่า นอกจากนี้ที่ประชุมยังเห็นชอบให้จัดงานคิกออฟมหกรรมอาหารเป็นยา “Earth safe Safe Lifeโลกปลอดภัย ชีวิตปลอดภัย” เพื่อส่งเสริมและสร้างการรับรู้ให้ผู้บริโภครับประทานอาหารปลอดภัยไร้สารพิษ ในวันที่16 -19กุมภาพันธ์2566ที่ลานหน้าเซ็นทรัลเวิลด์ กรุงเทพฯ ประกอบด้วยกิจกรรม สร้างความรู้ (Farm Model)ฟาร์มจากศาสตร์พระราชาโมเดลแห่งความยั่งยืน,สร้างทางเลือก (East Safe Market)ตลาดทางเลือกและนวัตกรรมเพื่อสุขภาพ,สร้างความสุข (Food & Fun)อาหารปลอดภัย อาหารเป็นยา คอนเสิร์ตจากศิลปินกลุ่มEarth Safe ,กิจกรรม “ดินปลอดสาร อาหารปลอดภัย” นำเสนอฟาร์มต้นแบบอินทรีย์วิถีไทยพร้อมทั้งมีการลงนามบันทึกข้อตกลงความร่วมมือ (MoU)ระหว่างกระทรวงสาธารณสุข และมูลนิธิรักษ์ดินรักษ์น้ำ (Earth Safe Foundation)โดยหลังจากกิจกรรมครั้งนี้ จะมีการจัดกิจกรรมสัญจร ณ ศูนย์การค้าเซ็นทรัลทั่วประเทศ และมีแผนการดำเนินงานร่วมกับเครือข่ายในพื้นที่เขตพัฒนาพิเศษภาคตะวันออก เพื่อพัฒนาอุตสาหกรรมผลิตภัณฑ์สมุนไพรด้วย
ด้านนายแพทย์ขวัญชัย กล่าวว่า ปีงบประมาณ2565ที่ผ่านมา มีการขับเคลื่อนนโยบายอาหารเป็นยาในหลายพื้นที่และหลากหลายกิจกรรม อาทิ โครงการอาหารเป็นยา “เมืองสมุนไพร” ในจังหวัดต่างๆ ได้แก่ จันทบุรี สระบุรี สุราษฎร์ธานี และพัทลุง โดยได้มีการรับรองมาตรฐานอาหารเป็นยาให้กับสถานประกอบการในจังหวัดที่ได้ดำเนินการจัดกิจกรรมอาหารเป็นยาไปแล้ว การจัดกิจกรรมประกวดแข่งขัน “การปรุงอาหารเป็นยา” เชฟรุ่นจูเนียร์ การผลิตคู่มือ “อาหารเป็นยา...สู่วิถีรักษ์สุขภาพ” และคู่มือโภชนศาสตร์ในภูมิปัญญาไทย เป็นต้น
*********************************** 22 ธันวาคม 2565
วันพฤหัสบดีที่ 22 ธันวาคม 2565
ข่าวสารการลงพื้นที่ตรวจราชการ จังหวัดเชียงราย
วันที่ 21 ธันวาคม 2565
นายกฯ เปิดงานมหกรรมสิ่งประดิษฐ์ไอซีทีฯ Thailand-Japan Student ICT Fair 2022 (TJ-SIF2022) มุ่งพัฒนาการศึกษาและทรัพยากรมนุษย์ ส่งเสริมระบบดิจิทัล-เทคโนโลยีสมัยใหม่ เพิ่มขีดความสามารถการแข่งขัน เพื่อเป็นกำลังสำคัญในการพัฒนาประเทศสู่อนาคตอย่างยั่งยืน
นายกฯ เยี่ยมชมโครงการนำร่องเกษตรดิจิทัลด้วยเทคโนโลยี 5G ที่ศูนย์ฝึกอบรมผาหมี จ.เชียงราย ชื่นชมผลการดำเนินงาน สร้างรายได้ ลดปัญหาความยากจน สร้างทางเลือกในการประกอบอาชีพอย่างยั่งยืนให้เกษตรกร
วันพฤหัสบดีที่ 22 ธันวาคม 2565
‘รมช.มนัญญา’ ประธานการประชุม คพช. ครั้งที่ 4/2565
‘รมช.มนัญญา’ ประธานการประชุม คพช. ครั้งที่ 4/2565 เร่งแก้ไข ปรับปรุงกฎระเบียบ เพื่อประโยชน์สมาชิก แก้กลโกงสหกรณ์
‘รมช.มนัญญา’ ประธานการประชุม คพช. ครั้งที่ 4/2565 เร่งแก้ไข ปรับปรุงกฎระเบียบ เพื่อประโยชน์สมาชิก แก้กลโกงสหกรณ์
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ เป็นประธานการประชุมคณะกรรมการพัฒนาการสหกรณ์แห่งชาติ (คพช.) ครั้งที่ 4/2565 โดยมี นายฉกรรจ์ แสงรักษาวงศ์ ประธานที่ปรึกษารัฐมนตรีช่วยว่าการกระทรวงเกษตรและสหกรณ์ นายสุรเดช สมิเปรม รองปลัดกระทรวงเกษตรและสหกรณ์ นายวิศิษฐ์ ศรีสุวรรณ์ อธิบดีกรมส่งเสริมสหกรณ์ ผู้บริหารกรมส่งเสริมสหกรณ์ ประธานสันนิบาตสหกรณ์ คณะกรรมการฯ เข้าร่วม ณ ห้องประชุม 123 กระทรวงเกษตรและสหกรณ์ เพื่อติดตามความคืบหน้าการดำเนินงานของสหกรณ์ โดยมีวาระที่สำคัญ อาทิ การกำหนดคุณสมบัติหรือลักษณะต้องห้าม กรณีการซื้อสิทธิขายเสียงการเป็นคณะกรรมการดำเนินการสหกรณ์ รวมทั้งที่ประชุมรับทราบคำสั่งแต่งตั้งคณะอนุกรรมการขับเคลื่อนแผนพัฒนาการสหกรณ์ ฉบับที่ 5 (พ.ศ. 2566 - 2570) และแต่งตั้งคณะอนุกรรมการติดตามและประเมินผลแผนพัฒนาการสหกรณ์ ฉบับที่ 5 (พ.ศ. 2566 - 2570) รวมทั้งแนวทางการตรวจสอบคุณสมบัติการเป็นชุมนุมสหกรณ์ระดับประเทศ การประชุมเชิงวิชาการการขับเคลื่อนแผนพัฒนาการสหกรณ์ ฉบับที่ 5 ตลอดจนแผนการประชุมคณะกรรมการการพัฒนาการสหกรณ์แห่งชาติ ปี พ.ศ. 2566 นอกจากนี้ ที่ประชุมยังได้เห็นชอบในประเด็นสำคัญ ดังนี้ 1. เห็นชอบการเสนอความเห็นต่อคณะรัฐมนตรี เรื่อง นโยบายและแนวทางในการพัฒนาการสหกรณ์ ซึ่งบรรจุอยู่ในแผนพัฒนาการสหกรณ์ ฉบับที่ 5 (พ.ศ. 2566 - 2570) ให้สอดคล้องกับภาวะเศรษฐกิจและสังคมของประเทศ และ 2. เห็นชอบร่างคำสั่งคณะกรรมการพัฒนาการสหกรณ์แห่งชาติ เรื่อง แต่งตั้งคณะอนุกรรมการส่งเสริม สนับสนุนการขยายธุรกิจและกิจการของสหกรณ์ เพื่อกำหนดแนวทางในการส่งเสริมและสนับสนุนการขยายธุรกิจและกิจการของสหกรณ์ การร่วมมือกับภาคเอกชนให้มีส่วนในการพัฒนาการสหกรณ์ การกำหนดแนวทางในการประสานงานระหว่างส่วนราชการ รัฐวิสาหกิจหรือภาคเอกชน เพื่อให้การส่งเสริมสนับสนุนกิจการของสหกรณ์ รวมทั้งสร้างการเชื่อมโยงและร่วมมือกันทางธุรกิจและสังคม เพื่อการเติบโตอย่างยั่งยืนของขบวนการสหกรณ์ให้สำเร็จตามเป้าหมาย
นอกจากนี้ รมช.มนัญญา ยังได้เน้นย้ำในที่ประชุมในการแก้ไขกฎระเบียบต่าง ๆ ของสหกรณ์ ต้องสร้างความน่าเชื่อถือ และความมั่นคง เกิดประโยชน์สูงสุดแก่สมาชิกให้มีความเชื่อมั่นในสหกรณ์นั้น ๆ ที่สำคัญการแก้กฎระเบียบที่ผ่านมา จะต้องสามารถแก้ไขปัญหาการทุจริตในสหกรณ์ที่ส่งผลกระทบต่อความน่าเชื่อถือและภาพลักษณ์ของระบบสหกรณ์ไทย และลดการโกงในระบบสหกรณ์ให้เกิดเป็นรูปธรรม
วันพฤหัสบดีที่ 22 ธันวาคม 2565
รมช.ประภัตร เดินหน้าชี้แจง “โครงการสานฝันสร้างอาชีพ ยกระดับรายได้เกษตรกร” จ.กาฬสินธุ์ มุ่งสร้างรายได้ให้ครอบครัวเกษตรกร
รมช.ประภัตร เดินหน้าชี้แจง “โครงการสานฝันสร้างอาชีพ ยกระดับรายได้เกษตรกร” จ.กาฬสินธุ์ มุ่งสร้างรายได้ให้ครอบครัวเกษตรกร
นายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ ลงพื้นที่ชี้แจง “โครงการสานฝันสร้างอาชีพ ยกระดับรายได้เกษตรกร” ณ เทศบาลตำบลดงมูล อำเภอหนองกุงศรี จังหวัดกาฬสินธุ์ ว่า โครงการสานฝันสร้างอาชีพ และยกระดับรายได้เกษตรกร เป็นโครงการความร่วมมือระหว่างกระทรวงเกษตรและสหกรณ์ โดยกรมปศุสัตว์ ร่วมกับ ธนาคารเพื่อการเกษตรและสหกรณ์การเกษตร (ธ.ก.ส.) จะส่งเสริมสนับสนุนการให้สินเชื่อแก่เกษตรกรรายย่อย โดยใช้บุคคลค้ำประกันเงินกู้ ภายใต้หลักการ 3 คนร่วมมือ 1 คนกู้ 2 คนค้ำ หนี้เสียสามารถกู้ได้ เงินได้ไม่เกินรายละ 100,000 บาท วงเงินกู้ทั้งหมด 30,000 ล้านบาท อัตราดอกเบี้ยร้อยละ 4 ต่อปี ระยะเวลาปล่อยเงินกู้ตั้งแต่ 1 กรกฎาคม 2564 ถึง 31 มีนาคม 2567 เพื่อเป็นการช่วยเหลือและบรรเทาความเดือดร้อนให้กับเกษตรกรได้มีเงินทุนในการสร้างงานสร้างอาชีพ หรือการประกอบอาชีพเกษตรกรรมตามหลักปรัชญาของเศรษฐกิจพอเพียงกระตุ้นเศรษฐกิจของประเทศให้ฟื้นคืนกลับมาโดยเร็ว กระทรวงเกษตรฯ จะทำการเข้าส่งเสริมเกษตรกรในการประกอบอาชีพด้านเกษตรกรรม (พืช ปศุสัตว์ ประมง) ที่มีตลาดรองรับชัดเจน หรือการประกอบอาชีพนอกภาคการเกษตรที่มีลักษณะเป็นอาชีพเสริมเพิ่มรายได้ เพื่อเลี้ยงชีพในครัวเรือน ซึ่งใช้เงินลงทุนไม่มากนัก และต้องไม่เป็นการประกอบอาชีพในลักษณะที่ทำลายสิ่งแวดล้อมหรือผิดกฎหมายด้วย ผู้สนใจสามารถสมัครเข้าร่วมโครงการได้ที่ ธ.ก.ส.สาขาใกล้บ้าน
วันพฤหัสบดีที่ 22 ธันวาคม 2565
สธ. รับมอบหุ่นยนต์สวัสดีพยาบาล ส่งต่อ 6 รพ. ช่วยอำนวยความสะดวกประชาชนในการรับบริการ
รองนายกรัฐมนตรีและรัฐมนตรีว่าการกระทรวงสาธารณสุข รับมอบหุ่นยนต์สวัสดีพยาบาล จากมหาวิทยาลัยราชภัฏสวนสุนันทา บริษัท ซีที เอเชีย โรโบติกส์ จำกัด และบริษัท ยูซีไอ กรุ๊ป เพื่อส่งต่อให้กับโรงพยาบาลในสังกัด 6 แห่ง นำไปใช้บริการประชาชน
รองนายกรัฐมนตรีและรัฐมนตรีว่าการกระทรวงสาธารณสุข รับมอบหุ่นยนต์สวัสดีพยาบาล จากมหาวิทยาลัยราชภัฏสวนสุนันทา บริษัท ซีที เอเชีย โรโบติกส์ จำกัด และบริษัท ยูซีไอ กรุ๊ป เพื่อส่งต่อให้กับโรงพยาบาลในสังกัด6 แห่ง นำไปใช้บริการประชาชนให้ได้รับความสะดวกและรวดเร็ว อาทิ แนะนำขั้นตอนการรับบริการ คัดกรองอาการโควิด 19 และวัดไข้
วันนี้ (22 ธันวาคม 2565) ที่ ห้องประชุมการบูร สำนักงานปลัดกระทรวงสาธารณสุข นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วย นายแพทย์โอภาส การย์กวินพงศ์ ปลัดกระทรวงสาธารณสุข และคณะผู้บริหาร รับมอบหุ่นยนต์สวัสดีพยาบาล จาก ผศ.ดร.ณัฐณภรณ์ เอกนราจินดาวัฒน์ อาจารย์ประจำวิทยาลัยนวัตกรรมและการจัดการ มหาวิทยาลัยราชภัฏสวนสุนันทา คุณเฉลิมพล บุณโณทก ประธานกรรมการบริหาร บริษัท ซีที เอเชีย โรโบติกส์ จำกัด คุณปนัดดา รักษาแก้ว ประธานกรรมการบริหาร บริษัท ยูซีไอ กรุ๊ป และคณะ
นายอนุทินกล่าวว่า กระทรวงสาธารณสุขให้ความสำคัญและสนับสนุนการนำเทคโนโลยีดิจิทัล ระบบสารสนเทศที่ทันสมัย นวัตกรรม และปัญญาประดิษฐ์ มาใช้ในการให้บริการทางการแพทย์ เพื่อลดปัญหาความแออัด ลดความเหลื่อมล้ำ และทำให้สามารถดูแลสุขภาพประชาชนได้อย่างมีประสิทธิภาพมากขึ้น ซึ่งหุ่นยนต์สวัสดีพยาบาลที่ได้รับมอบในวันนี้ เป็นนวัตกรรมที่มหาวิทยาลัยราชภัฏสวนสุนันทา บริษัท ซีที เอเชีย โรโบติกส์ จำกัด และบริษัทยูซีไอ กรุ๊ป ร่วมกันพัฒนาขึ้นเพื่อมอบให้กับโรงพยาบาลในสังกัดกระทรวงสาธารณสุข 6 แห่ง ได้แก่ 1.โรงพยาบาลบุรีรัมย์ 2.โรงพยาบาลอุดรธานี 3.โรงพยาบาลศรีสะเกษ 4.โรงพยาบาลขอนแก่น 5.โรงพยาบาลมหาราชนครราชสีมา 6.โรงพยาบาลสรรพสิทธิประสงค์ จังหวัดอุบลราชธานี ได้นำไปใช้อำนวยความสะดวกในการให้บริการประชาชนให้ได้รับบริการที่รวดเร็ว อาทิ ให้บริการสอบถามข้อมูล แนะนำขั้นตอนการรับบริการ คัดกรองอาการโควิด 19 วัดไข้ วัดสัญญาณชีพ ระบุตัวบุคคลเมื่อเสียบบัตรประชาชน เป็นต้น และยังสามารถรวมข้อมูลผู้ที่มาใช้บริการเชื่อมโยงไปยังระบบสารสนเทศของโรงพยาบาลได้อีกด้วย ทำให้แพทย์ พยาบาล หรือบุคลากรที่เกี่ยวข้อง สามารถเข้าถึงข้อมูลสุขภาพของผู้ป่วยเพื่อทำการวินิจฉัยและรักษาได้ต่อไป ถือว่ามีประโยชน์อย่างมาก
นอกจากนี้ ยังรับมอบผลิตภัณฑ์สมุนไพร มูลค่ากว่า 1.5 แสนบาท จากบริษัท เอสซีจี แกรนด์ จำกัดเพื่อมอบให้กับโรงพยาบาลในสังกัดได้นำไปใช้ดูแลสุขภาพและรักษาประชาชน
*********************************** 22 ธันวาคม 2565
วันพฤหัสบดีที่ 22 ธันวาคม 2565
22/12/2565
รมต.อนุชา นำหน่วยงานในกำกับดูแล ถวายพระพร “พระองค์ภา” ให้ทรงหายประชวร
รมต.อนุชา นำหน่วยงานในกำกับดูแล ถวายพระพร “พระองค์ภา” ให้ทรงหายประชวร
วันนี้ (22 ธันวาคม 2565) เวลา 08.00 น. ณ ชั้น1 อาคารภูมิสิริมังคลานุสรณ์ โรงพยาบาลจุฬาลงกรณ์ สภากาชาดไทย นายอนุชา นาคาศัย รัฐมนตรีประจำสำนักนายกรัฐมนตรี นำคณะ ประกอบด้วย นายชาญกฤช เดชวิทักษ์ ผู้ช่วยรัฐมนตรีประจำสำนักนายกรัฐมนตรี นายชนะศักดิ์ อัตถาวงศ์ ที่ปรึกษารัฐมนตรีประจำสำนักนายกรัฐมนตรี นายธัชชญาณ์ณัช เจียรธนัทกานนท์ เลขานุการรัฐมนตรีประจำสำนักนายกรัฐมนตรี พร้อมด้วยหน่วยงานในกำกับดูแล ประกอบด้วย สำนักงานคณะกรรมการคุ้มครองผู้บริโภค สำนักงานพระพุทธศาสนาแห่งชาติ สำนักงานพัฒนารัฐบาลดิจิทัล สำนักงานกองทุนหมู่บ้านและชุมชนเมืองแห่งชาติ สำนักงานราชบัณฑิตยสภา และสำนักงานพัฒนาพิงคนคร (องค์การมหาชน) เข้าร่วมถวายแจกันดอกไม้และร่วมลงนามถวายพระพร สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ขอให้ทรงหายจากพระอาการประชวรและมีพระพลานามัยสมบูรณ์แข็งแรงโดยเร็ววัน
.
รัฐมนตรีประจำสำนักนายกรัฐมนตรี กล่าวว่า ตามที่สำนักพระราชวังได้ออกแถลงการณ์แจ้งว่า สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ทรงพระประชวร และคณะแพทย์ได้เชิญเสด็จพระราชดำเนินไปประทับรักษา ณ โรงพยาบาลจุฬาลงกรณ์ สภากาชาดไทย เมื่อวันที่ 15 ธันวาคม 2565 พบว่ามีประชาชนทุกหมู่เหล่าแสดงความห่วงใยต่อพระอาการของพระองค์ โดยมีหน่วยงานและประชาชนเดินทางมาร่วมลงนามถวายพระพรไม่ขาดสาย ซึ่งแสดงให้เห็นถึงความจงรักภักดีของพสกนิกรต่อสถาบันพระมหากษัตริย์ ซึ่งเป็นหนึ่งในสถาบันหลักของประเทศ จึงขอเชิญชวนประชาชนให้ร่วมตั้งจิตอธิษฐานถวายพระพร สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา รวมถึงร่วมกันถวายกำลังใจแด่พระบาทสมเด็จพระเจ้าอยู่หัวและสมเด็จพระนางเจ้าฯ พระบรมราชินีให้ทรงหายจากพระอาการประชวร
วันพฤหัสบดีที่ 22 ธันวาคม 2565
รฟม. รับมอบรางวัลเกียรติคุณ Sustainability Disclosure Award ประจำปี 2565
.....
นายถนอม รัตนเศรษฐ ผู้ช่วยผู้ว่าการการรถไฟฟ้าขนส่งมวลชนแห่งประเทศไทย (รฟม.) กระทรวงคมนาคมเป็นผู้แทน รฟม. เข้ารับมอบรางวัลเกียรติคุณ Sustainability Disclosure Award ประจำปี 2565 จาก นายวรณัฐ เพียรธรรม ผู้อำนวยการ สถาบันไทยพัฒน์ ณ ห้องออดิทอเรียม ชั้น 5 หอศิลปวัฒนธรรมแห่งกรุงเทพมหานคร
ซึ่งรางวัลดังกล่าว สถาบันไทยพัฒน์ พิจารณามอบให้แก่บริษัทจดทะเบียน/หน่วยงานที่เป็นองค์กรสมาชิกประชาคมการเปิดเผยข้อมูลความยั่งยืน (Sustainbility Disclosure Community: SDC) ที่มีการเผยแพร่ข้อมูลความยั่งยืนต่อสาธารณะในรูปแบบต่างๆ ทั้งนี้ รฟม. มีการเผยแพร่รายงานความยั่งยืนประจำปีมาอย่างต่อเนื่อง โดยในปี 2562 ได้รับกิตติกรรมประกาศ (Sustainability Disclosure Acknowledgement) ต่อมาในปี 2563 และ 2564 ได้รับประกาศเกียรติคุณ (Sustainability Disclosure Recognition) และปีปัจจุบัน 2565 นี้ นับเป็นครั้งแรกที่ รฟม. ได้รับรางวัลในระดับสูงสุดคือ รางวัลเกียรติคุณ (Sustainability Disclosure Award) อันสะท้อนถึงความมุ่งมั่นในการสื่อสารผลการดำเนินงานของ รฟม. อย่างครอบคลุมทุกมิติความยั่งยืน ทั้งในด้านเศรษฐกิจ ด้านสังคม และด้านสิ่งแวดล้อม รวมถึงการกำกับดูแลกิจการที่ดี จนมีพัฒนาการตามลำดับขั้น
ติดตามข้อมูลข่าวสาร รฟม. เพิ่มเติมได้ที่ เว็บไซต์ รฟม. www.mrta.co.th และเฟซบุ๊กแฟนเพจการรถไฟฟ้าขนส่งมวลชนแห่งประเทศไทย หรือ Call Center รฟม. โทรศัพท์ 0 2716 4044
วันพฤหัสบดีที่ 22 ธันวาคม 2565
ไทย-อินเดีย ลงนามโครงการแลกเปลี่ยนทางวัฒนธรรม จัดนิทรรศการกระตั้วแทงเสือ สานสัมพันธ์ไทย-อินเดียครบ 75 ปี 22 ธ.ค. 65 – 11 ม.ค. 66
ไทย-อินเดีย ลงนามโครงการแลกเปลี่ยนทางวัฒนธรรม จัดนิทรรศการกระตั้วแทงเสือ สานสัมพันธ์ไทย-อินเดียครบ 75 ปี 22 ธ.ค. 65 – 11 ม.ค. 66 ขยายผลทางการค้า การลงทุน และการท่องเที่ยวทางวัฒนธรรมในระดับประเทศ
ไทย-อินเดีย ลงนามโครงการแลกเปลี่ยนทางวัฒนธรรม จัดนิทรรศการกระตั้วแทงเสือ สานสัมพันธ์ไทย-อินเดียครบ 75 ปี 22 ธ.ค. 65–11 ม.ค. 66 ขยายผลทางการค้า การลงทุน และการท่องเที่ยวทางวัฒนธรรมในระดับประเทศ
วันที่ 22 ธันวาคม 2565 นายอิทธิพล คุณปลื้ม รัฐมนตรีว่าการกระทรวงวัฒนธรรม ร่วมพิธีลงนามโครงการแลกเปลี่ยนทางวัฒนธรรมระหว่างรัฐบาลแห่งราชอาณาจักรไทยและรัฐบาลแห่งสาธารณรัฐอินเดีย กับH.E.Mr. G.Kishan Reddyรัฐมนตรีว่าการกระทรวงวัฒนธรรมแห่งสาธารณรัฐอินเดีย ผ่านทางระบบทางไกล โดยมีH.E. Mr. Nagesh Singhเอกอัครราชทูตสาธารณรัฐอินเดียประจำประเทศไทย นางยุถิกา อิศรางกูร ณ อยุธยา รองปลัดกระทรวงวัฒนธรรม ผู้บริหารกระทรวงวัฒนธรรม กระทรวงการต่างประเทศ และหน่วยงานที่เกี่ยวข้อง เข้าร่วมเป็นสักขีพยาน ณ หอศิลป์ร่วมสมัยราชดำเนิน ในโอกาสนี้ เพื่อเฉลิมฉลองในโอกาสครบรอบ 75 ปี การสถาปนาความสัมพันธ์ทางการทูตระหว่างไทยและอินเดีย ในปี 2565 กระทรวงวัฒนธรรมของสองประเทศได้ร่วมจัดฉายวีดิทัศน์การพัฒนาสื่อการแสดง“การละเล่นกระตั้วแทงเสือ”การแสดงร่วมสมัยชุด กระตั้วแทงเสือ และการแสดงทางวัฒนธรรมManipuri DanceจากอินเดียLIVE Streamingจากกรุงนิวเดลีด้วย นอกจากนี้ ยังได้จัดนิทรรศการชั่วคราวเกี่ยวกับกระตั้วแทงเสือและความสัมพันธ์ระหว่างไทยและอินเดีย ระหว่างวันที่ 22 ธันวาคม 2565 ถึง 11 มกราคม 2566 ณ หอศิลป์ร่วมสมัยราชดำเนิน
นายอิทธิพล กล่าวว่า ตามที่กระทรวงวัฒนธรรม (วธ.) และสาธารณรัฐอินเดียได้ดำเนินการจัดทำแผนปฏิบัติการว่าด้วยโครงการแลกเปลี่ยนทางวัฒนธรรมระหว่างรัฐบาลแห่งราชอาณาจักรไทยและรัฐบาลแห่งสาธารณรัฐอินเดียมาตลอดตั้งแต่ปี พ.ศ. 2550 โดยในปีพ.ศ. 2565 ทั้งสองฝ่ายเห็นชอบจัดทำ "โครงการแลกเปลี่ยนทางวัฒนธรรมระหว่างรัฐบาลแห่งราชอาณาจักไทยและรัฐบาลแห่งสาธารณรัฐอินเดีย”(Cultural Exchange Programme between the Government of the Kingdom of Thailand and the Government of the Republic of India)ระหว่างปี พ.ศ. 2565–2570 เพื่อส่งเสริมความร่วมมือและการแลกเปลี่ยนทางวัฒนธรรมระหว่างไทยกับอินเดียให้ขยายผลยิ่งขึ้นอย่างเป็นรูปธรรมและต่อเนื่อง มุ่งเน้นการส่งเสริมความร่วมมือในด้านที่ทั้งสองฝ่ายมีความสนใจร่วมกันและมีศักยภาพ อาทิ ดนตรีและการเต้นรำ โบราณคดี และจดหมายเหตุ รวมทั้งการจัดกิจกรรมเฉลิมฉลองในโอกาสครบรอบ 75 ปี และครบรอบ 80 ปี การสถาปนาความสัมพันธ์ทางการทูตระหว่างราชอาณาจักรไทยและสาธารณรัฐอินเดียในปี พ.ศ. 2565 และ พ.ศ. 2570 ด้วย เพื่อเสริมสร้างให้ประชาชนสองฝ่ายมีความเข้าใจด้านวัฒนธรรมซึ่งกันและกัน และเป็นประโยชน์ต่อการขยายผลทางการค้า การลงทุน และการท่องเที่ยวระหว่างสองฝ่ายต่อไป
//////
วันพฤหัสบดีที่ 22 ธันวาคม 2565
พม. จัดพิธีเจริญพระพุทธมนต์ ถวายพระพรชัยมงคล "สมเด็จเจ้าฟ้าพัชรกิติยาภา"
พม. จัดพิธีเจริญพระพุทธมนต์ ถวายพระพรชัยมงคล "สมเด็จเจ้าฟ้าพัชรกิติยาภา"
เมื่อวันที่ 21 ธ.ค. 65เวลา 08.40 น. นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) พร้อมด้วย นายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ (ปลัดพม.) นำคณะผู้บริหาร ข้าราชการ และเจ้าหน้าที่กระทรวงการพัฒนาสังคมและความมั่นคงของมนุษย์ของหน่วยงานส่วนกลางและภูมิภาคทั่วประเทศ ร่วมพิธีเจริญพระพุทธมนต์ ถวายพระพรชัยมงคลแด่สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา โดยพร้อมเพรียงกัน
นายจุติ กล่าวว่า วันนี้ กระทรวงการพัฒนาสังคมและความมั่นคงของมนุษย์ (พม.) จัดพิธีเจริญพระพุทธมนต์ เพื่อถวายพระพรชัยมงคลแด่สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา และเพื่อให้พุทธศาสนิกชนที่เป็นพสกนิกรภายใต้พระบรมโพธิสมภาร ได้แสดงออกถึงความจงรักภักดี และสํานึกในพระมหากรุณาธิคุณต่อสถาบันพระมหากษัตริย์
สำหรับพิธีเจริญพระพุทธมนต์ ประกอบด้วย พระสงฆ์ จำนวน 10 รูป จุดเทียนบูชาพระรัตนตรัย ถวายธูปเทียนแพ หน้าพระรูปสมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา เจ้าหน้าที่อาราธนาศีล พระสงฆ์ให้ศีลและเจริญพระพุทธมนต์ พร้อมสวดบทโพชฌังคปริตร และถวายเครื่องไทยธรรมพระสงฆ์
นายจุติ กล่าวเพิ่มเติมว่า ในนามของคณะผู้บริหาร ข้าราชการ และเจ้าหน้าที่กระทรวงการพัฒนาสังคมและความมั่นคงของมนุษย์ ขอถวายพระพรชัยมงคลด้วยความจงรักภักดี ขอให้ทรงพระเกษมสำราญ มีพระพลานามัยสมบูรณ์ปราศจากโรคาพาธและอุปัทวันตราย ทั้งปวง ขอพระเกียรติคุณแผ่ไพศาลไปทั่วทุกทิศานุทิศ ทรงสถิตเป็นมิ่งขวัญของพสกนิกรชาวไทย ตลอดกาลนิรันดร์
วันพฤหัสบดีที่ 22 ธันวาคม 2565
22/12/2565
กรมธนารักษ์ประกาศใช้บัญชีราคาประเมินที่ดินหรือสิ่งปลูกสร้าง ตามพระราชบัญญัติการประเมินราคาทรัพย์สินเพื่อประโยชน์แห่งรัฐ พ.ศ. 2562 ตั้งแต่วันที่ 1 มกราคม 2566
กรมธนารักษ์เริ่มใช้บัญชีราคาประเมินที่ดินหรือสิ่งปลูกสร้าง ตามพระราชบัญญัติการประเมินราคาทรัพย์สิน เพื่อประโยชน์แห่งรัฐ พ.ศ. 2562 มีผลบังคับใช้ตั้งแต่วันที่ 1 มกราคม 2566 เป็นต้นไป
กรมธนารักษ์เริ่มใช้บัญชีราคาประเมินที่ดินหรือสิ่งปลูกสร้าง ตามพระราชบัญญัติการประเมินราคาทรัพย์สิน เพื่อประโยชน์แห่งรัฐ พ.ศ. 2562 มีผลบังคับใช้ตั้งแต่วันที่ 1 มกราคม 2566 เป็นต้นไป โดยราคาประเมินที่ดินมีอัตราการเปลี่ยนแปลงราคาเพิ่มขึ้นเฉลี่ยทั้งประเทศประมาณร้อยละ 8.93 และราคาประเมินสิ่งปลูกสร้างเพิ่มขึ้นเฉลี่ยประมาณร้อยละ 6.21
วันนี้ (22 ธันวาคม 2565) ณ กรมธนารักษ์ นายจำเริญ โพธิยอด อธิบดีกรมธนารักษ์ เปิดเผยว่า ประธานคณะกรรมการประจำจังหวัดแต่ละจังหวัดได้มีการประกาศบัญชีราคาประเมินที่ดินและสิ่งปลูกสร้างตามพระราชบัญญัติการประเมินราคาทรัพย์สินเพื่อประโยชน์แห่งรัฐ พ.ศ. 2562 แล้ว ตั้งแต่ต้นเดือนธันวาคม 2564 แต่เนื่องจากสถานการณ์ การแพร่ระบาดของโรคติดเชื้อไวรัสโคโรนา 2019 ในปัจจุบันยังคงส่งผลกระทบโดยรวมต่อภาวะเศรษฐกิจของประเทศ จึงให้เริ่มใช้บัญชีดังกล่าวในวันที่ 1 มกราคม 2566 เพื่อลดภาระกับประชาชนที่จะต้องนำราคาประเมินไปใช้เป็นฐานในการจัดเก็บภาษีที่ดินและสิ่งปลูกสร้าง รวมทั้งภาษีอากรและค่าธรรมเนียมในการจดทะเบียนสิทธิและนิติกรรม ซึ่งขณะนี้กรุงเทพมหานครและจังหวัดต่าง ๆ ได้ดำเนินการติดประกาศและเตรียมข้อมูลเผยแพร่แล้ว ดังนั้น ราคาประเมินใหม่จะใช้ตั้งแต่ 1 มกราคม 2566 ถึง 31 ธันวาคม 2569 โดยราคาประเมินที่ดินมีอัตราการเปลี่ยนแปลงราคาเพิ่มขึ้นเฉลี่ยทั้งประเทศ ประมาณร้อยละ 8.93 และราคาประเมินสิ่งปลูกสร้างเพิ่มขึ้นเฉลี่ยประมาณร้อยละ 6.21 เมื่อเทียบกับรอบบัญชีที่ใช้อยู่ในปัจจุบัน ซึ่งใช้มาเป็นระยะเวลา 7 ปี โดยที่กรุงเทพมหานครมีอัตราการเปลี่ยนแปลงราคาประเมินที่ดินเพิ่มขึ้นเฉลี่ยร้อยละ 2.76 และราคาประเมินสิ่งปลูกสร้างเพิ่มขึ้นเฉลี่ยร้อยละ 4.60
นายจำเริญกล่าวต่อว่า สำหรับปีภาษี 2566 จะใช้ราคาประเมินที่ดินและสิ่งปลูกสร้าง รอบบัญชี พ.ศ. 2566-2569 ไปใช้เป็นฐานในการคำนวณภาษีตามพระราชบัญญัติภาษีที่ดินและสิ่งปลูกสร้าง พ.ศ. 2562 ซึ่งจากข้อมูลที่ผ่านมามีจำนวนการจดทะเบียนซื้อขายเฉลี่ยปีละประมาณ 7 ล้านแปลง คิดเป็นร้อยละ 20 จากจำนวนแปลงที่ดินทั้งหมด และราคาดังกล่าวยังนำไปใช้ในการจัดเก็บภาษีตามพระราชบัญญัติภาษีที่ดินและสิ่งปลูกสร้าง ซึ่งหากประชาชนที่เป็นเจ้าของที่ดินใช้ประโยชน์ที่ดินเป็นเกษตรกรรมหรือเป็นที่อยู่อาศัย (บ้านหลังหลัก) มีมูลค่าไม่เกิน 50 ล้านบาท จะได้รับการยกเว้นภาษี ซึ่งถือว่าประชาชนส่วนใหญ่ไม่ได้รับผลกระทบแต่จะได้รับผลกระทบกับประชาชนผู้ที่ถือครองที่ดินที่มีจำนวนมาก และมีบ้านมากกว่า 1 หลัง สำหรับผู้เช่าที่ราชพัสดุยังจะต้องจ่ายค่าภาษี ซึ่งไม่ได้รับการยกเว้น
ทั้งนี้ ประชาชนสามารถตรวจสอบราคาประเมินที่ดินและสิ่งปลูกสร้าง รอบบัญชี พ.ศ. 2566-2569 ได้ที่เว็บไซต์กรมธนารักษ์ www.treasury.go.th หรือแอปพลิเคชัน TRD Property Valuation และสอบถามราคาประเมินที่ดิน โทร. 0 2270 0360 - 63 และ Call Center กรมธนารักษ์ โทร. 0 2059 4999
วันพฤหัสบดีที่ 22 ธันวาคม 2565
22/12/2565
PM visits flood-hit Songkhla and Phatthalung
PM visits flood-hit Songkhla and Phatthalung
December 20, 2022, , at 1500hrs, Deputy Secretary-General to the Prime Minister and Acting Government Spokesperson Anucha Burapachaisri disclosed that Prime Minister and Defense Minister Gen. Prayut Chan-o-cha traveled to the South to follow up on the flood situation in Songkhla and Phatthalung provinces. Upon his arrival at Hat Yai International Airport, the Prime Minister listened to the briefing on the flood situation by local authorities. Attending the briefing session with the Prime Minister were Minister of Interior Gen. Anupong Paojinda, Minister Attached to the Prime Minister’s Office Thanakorn Wangboonkongchana, PM’s Secretary-General Pirapan Salirathavibhaga, Director-General of Disaster Prevention and Mitigation Department Boontham Lertsukekasem, Songkhla Governor, and chiefs of concerned authorities and agencies.
According to the briefing, ongoing heavy rain in several areas of Songkhla has caused flooding in 14 districts (out of the province’s 16 districts), that is, Muang, Rattaphum, Khuan Niang, Hat Yai, Na Mom, Chana, Bang Klam, Ranot, Khlong Hoi Khong, Singhanakhon, Saba Yoi, Sathing Phra, Thepha, and Krasae Sin. The total of 100 subdistricts, 51 communities, 566 villages, 46,529 households, and 126,178 people have been affected by the flood situation. Concerned agencies, both public and private, have already provided initial assistance to the victims. Shelters have been set up. Provincial Disaster Prevention and Mitigation Office also works together with provincial and local administrations to speed up the draining of floodwater and to ensure that all the flood victims have been reached out. At present, flood and inundation in some areas have eased. Local authorities will, later, explore the damage and process compensation to the victims according to Ministry of Finance’s regulation.
Songkhla and Phatthalung are among the 9 Southern provinces (Surat Thani, Nakhon Si Thammarat, Trang, Satun, Pattani, Yala, Narathiwat, Songkhla and Phatthalung) that have been badly hit by flash flood and overflows caused by continued heavy rain during December 18-20, 2022. The total of 66 districts, 271 subdistricts, 1,425 villages, and 64,626 households have been affected. In Phatthalung alone, 9 districts, namely, Tamot, Srinagarindra, Kong Ra, Khao Chaison, Bang Kaeo, Pak Phayun, Pa Bon, Mueang, and Khuan Khanun, have been inundated with 29 subdistricts, 178 village, and 9,400 households being affected.
The Prime Minister and delegation, then, visited and gave his moral support to the flood-affected victims at 3 shelters in Songkhla and Phatthalung provinces.
วันพฤหัสบดีที่ 22 ธันวาคม 2565
สธ. ประกาศรางวัลสุดยอดแห่งปี “อย. ควอลิตี้ อวอร์ด ปี 2565” 73 รางวัล
รองนายกรัฐมนตรีและรัฐมนตรีว่าการกระทรวงสาธารณสุข มอบรางวัล อย. ควอลิตี้ อวอร์ด ปี 2565 ให้แก่สถานประกอบการดีเด่นและผลิตภัณฑ์สุขภาพดีเด่น จากทั่วประเทศ รวม 73 รางวัลส่งท้ายปี เพื่อสร้างแรงจูงใจและเป็นแบบอย่างที่ดีให้แก่ผู้ประกอบการรายอื่น
รองนายกรัฐมนตรีและรัฐมนตรีว่าการกระทรวงสาธารณสุข มอบรางวัล อย. ควอลิตี้ อวอร์ด ปี 2565 ให้แก่สถานประกอบการดีเด่นและผลิตภัณฑ์สุขภาพดีเด่น จากทั่วประเทศ รวม 73 รางวัลส่งท้ายปี เพื่อสร้างแรงจูงใจและเป็นแบบอย่างที่ดีให้แก่ผู้ประกอบการรายอื่นในการพัฒนาผลิตภัณฑ์สุขภาพและช่วยขับเคลื่อนเศรษฐกิจของประเทศ
วันนี้ (22 ธันวาคม 2565) ที่โรงแรมมิราเคิล แกรนด์ คอนเวนชั่น กรุงเทพฯ นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เป็นประธานในการมอบรางวัล อย. ควอลิตี้ อวอร์ด ปี 2565 ประกอบด้วย ผลิตภัณฑ์สุขภาพดีเด่น 24 รางวัล และสถานประกอบการผลิตภัณฑ์สุขภาพดีเด่น 49 รางวัล และกล่าวว่า รัฐบาลมีนโยบายในการนำประเทศไปสู่ความมั่นคง มั่งคั่ง และยั่งยืน โดยสนับสนุนให้ภาคธุรกิจทั้งระดับใหญ่ กลาง และเล็ก ได้พัฒนาเพิ่มศักยภาพในการผลิตผลิตภัณฑ์สุขภาพ เพื่อสร้างโอกาสในการแข่งขันไปสู่ระดับโลกกระตุ้นเศรษฐกิจของประเทศ ซึ่งกระทรวงสาธารณสุข ได้ให้ความสำคัญกับการพัฒนาศักยภาพการผลิตของสถานประกอบการทุกระดับ เพื่อให้เป็นที่ยอมรับในระดับสากล ควบคู่กับการส่งเสริมให้มีคุณธรรม จริยธรรม รับผิดชอบต่อผู้บริโภค พร้อมทั้งปรับกฎระเบียบให้ทันสมัย เพื่อให้สามารถแข่งขันทางธุรกิจได้ เพิ่มมูลค่าทางเศรษฐกิจของประเทศ
“ขอแสดงความยินดีกับผู้ประกอบการทุกท่านที่ได้รับรางวัล โดยเฉพาะอย่างยิ่งผู้ผลิตในระดับชุมชนจากพื้นที่ต่าง ๆ ทั่วประเทศ ซึ่งมีหลายผลิตภัณฑ์ที่ใช้พืชกัญชา/กัญชงมาเป็นวัตถุดิบ และมีการพัฒนาเพิ่มมูลค่าผลิตภัณฑ์ สร้างรายได้ให้แก่ชุมชน รวมถึงต้องขอชื่นชมผู้ประกอบการที่มีคุณธรรม จริยธรรมในการประกอบธุรกิจ ยึดมั่นในการผลิตผลิตภัณฑ์สุขภาพที่ได้คุณภาพมาตรฐานตามเกณฑ์ที่กฎหมายกำหนด ด้วยความใส่ใจผู้บริโภค และหวังเป็นอย่างยิ่งว่า รางวัลนี้จะเป็นพลังผลักดันให้ผู้ประกอบการผลิตภัณฑ์สุขภาพตั้งมั่นในการประกอบธุรกิจด้วยความรับผิดชอบต่อสังคม ให้ความร่วมมือกับภาครัฐในการคุ้มครองผู้บริโภค ทำให้ประชาชนได้บริโภคผลิตภัณฑ์สุขภาพที่มีมาตรฐานและปลอดภัย” นายอนุทินกล่าว
ด้าน นายแพทย์ไพศาล ดั่นคุ้ม เลขาธิการคณะกรรมการอาหารและยา กล่าวเสริมว่า อย. ได้มอบรางวัลอย. ควอลิตี้ อวอร์ด ให้แก่สถานประกอบการอาหาร ยา ผลิตภัณฑ์สมุนไพร เครื่องสำอาง เครื่องมือแพทย์วัตถุอันตรายที่ใช้ในบ้านเรือนฯ และผลิตภัณฑ์สุขภาพชุมชน เพื่อเชิดชูและประกาศเกียรติคุณสถานประกอบการผลิตภัณฑ์สุขภาพที่มีความรับผิดชอบต่อผู้บริโภคและสังคม มีคุณธรรมและจริยธรรมในการผลิตผลิตภัณฑ์สุขภาพที่ได้มาตรฐานและปลอดภัยต่อผู้บริโภคอย่างต่อเนื่อง โดยในปีนี้ได้มีการเพิ่มประเภทรางวัลด้านผลิตภัณฑ์สุขภาพดีเด่นได้แก่ ผลิตภัณฑ์นวัตกรรม ผลิตภัณฑ์ที่ส่งเสริมการใช้วัตถุดิบภายในประเทศ ผลิตภัณฑ์ที่ส่งเสริมเศรษฐกิจฐานราก และผลิตภัณฑ์ที่มุ่งมั่นสร้างสรรค์และพัฒนาให้เกิดมูลค่าเพิ่ม เพื่อเป็นแรงจูงใจและเป็นตัวอย่างที่ดีให้แก่ผู้ประกอบการรายอื่นในการพัฒนาผลิตภัณฑ์สุขภาพและช่วยขับเคลื่อนเศรษฐกิจของประเทศต่อไป
*********************************** 22 ธันวาคม 2565
วันพฤหัสบดีที่ 22 ธันวาคม 2565
22/12/2565
คปภ. เกาะติดสถานการณ์ล่าสุดเพื่อให้ความช่วยเหลือด้านประกันภัย กรณี “เรือหลวงสุโขทัย” ล่ม
• เผยข้อมูลด้านประกันภัยล่าสุด..! ผู้สูญหาย 23 ราย มีการทำประกันภัย 13 ราย ส่วนผู้เสียชีวิต 6 ราย มีประกันภัย 3 ราย ทำไว้กับ 14 บริษัท รวมค่าสินไหมทดแทน กว่า 27 ล้านบาท
กรณี “เรือหลวงสุโขทัย” ประสบเหตุน้ำเข้าเรือเนื่องจากคลื่นลมแรง ขณะทำการลาดตระเวนอยู่บริเวณแบริ่ง 090 ระยะ 20 ไมล์ จากท่าเรืออำเภอบางสะพาน จังหวัดประจวบคีรีขันธ์ ทำให้มีน้ำทะเลบางส่วนไหลเข้าระบบเครื่องไฟฟ้าผ่านท่อไอเสียข้างเรือจนเครื่องไฟฟ้าดับ เครื่องจักรใหญ่หยุดทำงาน เป็นเหตุให้ไม่สามารถควบคุมเรือได้ จนทำให้เรือเอียงและอับปางลงใต้ทะเล ส่งผลทำให้มีผู้ประสบเหตุในครั้งนี้จำนวน 105 ราย โดยได้รับการช่วยเหลือแล้ว 76 ราย สูญหายอยู่ระหว่างการค้นหาเพื่อช่วยเหลือจำนวน 23 ราย และเสียชีวิต 6 ราย เหตุเกิดเมื่อวันที่ 18 ธันวาคม 2565 โดยสำนักงาน คปภ. ได้บูรณาการร่วมกับศูนย์ประสานงานช่วยเหลือกำลังพลเรือหลวงสุโขทัย ณ กองเรือยุทธการ อำเภอสัตหีบ จังหวัดชลบุรี เพื่ออำนวยความสะดวกตรวจสอบข้อมูลการทำประกันภัย ตรวจสอบเอกสารหลักฐาน ให้คำแนะนำแก่ผู้ประสบภัยและญาติของผู้ประสบภัย รวมทั้งประสานบริษัทประกันภัยเพื่อจ่ายค่าสินไหมทดแทนได้อย่างทันท่วงที และได้มีการรายงานการช่วยเหลือด้านการประกันภัยไปแล้วนั้น
ดร.สุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (เลขาธิการ คปภ.) เปิดเผยความคืบหน้าการดำเนินการช่วยเหลือด้านประกันภัยพบว่าในจำนวนผู้สูญหาย 23 ราย มีการทำประกันภัย 13 ราย และในจำนวนผู้เสียชีวิต 6 ราย มีการทำประกันภัย 3 ราย จำนวนเงินเอาประกันภัยรวม 27,285,444 บาท โดยทำประกันภัยไว้กับ 14 บริษัท ประกอบด้วย บริษัท ชับบ์ ไลฟ์ แอสชัวรันซ์ จำกัด (มหาชน) บริษัท ไทยประกันชีวิต จำกัด (มหาชน) บริษัท เมืองไทยประกันภัย จำกัด (มหาชน) บริษัท เมืองไทยประกันชีวิต จำกัด (มหาชน) บริษัท ไทยสมุทรประกันชีวิต จำกัด (มหาชน) บริษัท ธนชาตประกันภัย จำกัด (มหาชน) บริษัท กรุงเทพประกันภัย จำกัด (มหาชน) บริษัท ทิพยประกันภัย จำกัด (มหาชน) บริษัท เอฟดับบลิวดี ประกันชีวิต จำกัด (มหาชน) บริษัท กรุงไทย-แอกซ่า ประกันชีวิต จำกัด (มหาชน) บริษัท ทิพยประกันชีวิต จำกัด (มหาชน) บริษัท พรูเด็นเชียล ประกันชีวิต (ประเทศไทย) จำกัด (มหาชน) บริษัท สหประกันชีวิต จำกัด (มหาชน) และบริษัท เอไอเอ จำกัด
นอกจากนี้ สำนักงาน คปภ. อยู่ระหว่างการบูรณาการการทำงานร่วมกับสมาคมประกันชีวิตไทย และสมาคมประกันวินาศภัยไทย เพื่อตรวจสอบเพิ่มเติมว่าผู้ประสบภัยในครั้งนี้มีการทำประกันภัยประเภทอื่น ๆ ไว้ด้วยหรือไม่
หากตรวจสอบพบภายหลังว่าผู้ประสบภัยมีการทำประกันภัยประเภทอื่น ๆ เพิ่มเติมอีกก็จะได้รับค่าสินไหมทดแทนเพิ่มเติมตามสัญญาประกันภัยที่ระบุไว้ทุกประการ
“สำนักงาน คปภ. ได้เร่งระดมสรรพกำลังบุคลากรของสำนักงาน คปภ. เพื่อช่วยเหลือผู้ประสบเหตุในครั้งนี้อย่างเต็มกำลังความสามารถ อย่างไรก็ตาม กรณีดังกล่าวมีผู้เสียชีวิตและผู้สูญหายเป็นจำนวนมาก สำนักงาน คปภ. ยังคงเร่งติดตามตรวจสอบการประกันภัยที่เกี่ยวข้องเพิ่มเติมอย่างใกล้ชิด และจะดำเนินการอย่างเต็มที่และสุดความสามารถเพื่อให้ผู้ประสบเหตุและครอบครัวของผู้เสียชีวิตได้รับการช่วยเหลือเยียวยาด้านประกันภัยอย่างรวดเร็วและเป็นธรรม ทั้งนี้หากมีความคืบหน้าในการช่วยเหลือด้านประกันภัยเพิ่มเติมจะได้แจ้งให้สาธารณชนทราบต่อไป” เลขาธิการ คปภ. กล่าวในตอนท้าย
วันพฤหัสบดีที่ 22 ธันวาคม 2565
22/12/2565
"สมศักดิ์"มอบของขวัญปีใหม่สานต่อแก้หนี้ จัดงาน "พร้อมใจไกล่เกลี่ย แก้หนี้ครัวเรือน" ทุกเสาร์ที่สองของเดือน เริ่มคิกออฟ 24 ธ.ค.นี้ ตั้งเป้าช่วย 112,091 ราย ทุนทรัพย์ 11,826 ล้านบาท
"สมศักดิ์"มอบของขวัญปีใหม่สานต่อแก้หนี้ จัดงาน "พร้อมใจไกล่เกลี่ย แก้หนี้ครัวเรือน" ทุกเสาร์ที่สองของเดือน เริ่มคิกออฟ 24 ธ.ค.นี้ ตั้งเป้าช่วย 112,091 ราย ทุนทรัพย์ 11,826 ล้านบาท ชวนทุกคนมาปลดทุกข์ ยันรัฐบาลต้องการช่วยประชาชนให้มากที่สุด
นายสมศักดิ์ เทพสุทิน รัฐมนตรีว่าการกระทรวงยุติธรรม เปิดเผยว่า กรมคุ้มครองสิทธิและเสรีภาพ ร่วมกับกรมบังคับคดี ได้เตรียมมอบของขวัญปีใหม่ให้กับประชาชน โดยจัดกิจกรรม "พร้อมใจไกล่เกลี่ย แก้หนี้ครัวเรือน" ที่กระทรวงยุติธรรม ชั้น 1 โดยจะมีการเปิดงานในวันเสาร์ที่ 24 ธ.ค. 2565 จากนั้นจะจัดทุกวันเสาร์ที่ 2 ของเดือนถึงวันเสาร์ที่ 9 ก.ย. 2566 ตั้งแต่เวลา 09.00 น.- 16.00 น. ตามแนวคิด สานต่อนโยบายแก้หนี้ ด้วยวิถีการไกล่เกลี่ย ซึ่งจะมี 9 สถาบันการเงินร่วมไกล่เกลี่ย ประกอบด้วย กยศ, บรรษัทประกันสินเชื่ออุตสาหกรรมขนาดย่อม (บสย.), ธนาคารออมสิน, เจเอ็มที เน็ทเวอร์ค เซอร์วิสเซ็ส, บริหารสินทรัพย์ เจ, เคบี เจ แคปปิตอล, บริษัท บริหารสินทรัพย์ เจเค, อยุธยา แคปปิตอล และโตโยต้า ลีสซิ่ง โดยตั้งเป้าเชิญลูกหนี้ 112,091 ราย แบ่งเป็นก่อนฟ้อง 76,404 ราย หลังศาลพิพากษา 35,678 ราย ทุนทรัพย์รวม 11,826 ล้านบาท
นายสมศักดิ์ กล่าวว่า หลังจากที่ในปีงบประมาณ 2565 กรมคุ้มครองสิทธิและเสรีภาพ และกรมบังคับคดี ได้ดำเนินการสนองนโยบายแก้หนี้สินครัวเรือนของรัฐบาล ไกล่เกลี่ยช่วยเหลือประชาชนทั่วประเทศ 77 จังหวัด ช่วยเหลือประชาชน ทั้งสิ้น 94,328 ราย ทุนทรัพย์ 23,529 ล้านบาท ลดค่าใช้จ่ายประชาชน 7,024 ล้านบาท ดังนั้น เพื่อเป็นการสานต่อนโยบายแก้หนี้สินครัวเรือนของรัฐบาล เพื่อการแก้หนี้อย่างยั่งยืน และจากเสียงเรียกร้องของประชาชนที่อยากจะให้จัดงานลักษณะดังกล่าวขึ้นอีก ดังนั้นเพื่อเป็นการช่วยเหลือประชาชน ลดภาระค่าครองชีพ เราจึงจัดกิจกรรมนี้เพื่อถือเป็นของขวัญปีใหม่ให้กับประชาชน
"จากการที่เราได้จัดงานช่วยเหลือประชาชนผู้เป็นหนี้ในปีที่ผ่านมาเราช่วยไปได้เกือบ 1 แสนราย ทำให้พวกเขาไม่ต้องเสียบ้าน เสียรถหรือเสียที่ดินทำกิน ทำให้ผู้คนที่เข้ามาหาเราจากเดิมที่ทุกข์ใจหลั่งน้ำตา สามารถกลับไปอย่างมีรอยยิ้ม เริ่มต้นชีวิตใหม่ได้ เป็นการจุดประกายความหวัง นอกจากนี้ จากการที่เราได้นำร่องโครงการ ทำให้กระทรวงต่างๆ เริ่มจัดงานในลักษณะนี้เพิ่มขึ้นอีกมาก ดังนั้นผมจึงขอเชิญชวนพี่น้องประชาชนที่เป็นหนี้ทั้งก่อนฟ้องและหลังศาลพิพากษา เข้าร่วมงาน พร้อมใจไกล่เกลี่ย แก้หนี้ครัวเรือน ผมอยากให้ผู้เป็นหนี้เข้าร่วมงานให้มากที่สุด เพื่อให้ทุกท่านหมดความทุกข์ เดินหน้าต่อไปได้ ผมยืนยันในฐานะ รัฐมนตรีว่าการกระทรวงยุติธรรม การจัดงานดังกล่าวนี้ เพราะรัฐบาลต้องการช่วยเหลือประชาชนให้มากที่สุด หากประชาชนมีความสุข พวกเราก็จะมีความสุขเช่นกัน" นายสมศักดิ์ กล่าว